મોડાસા નગરપાલિકાનું rs17.52 કરોડની પુરાંતવાળું અંદાજપત્ર મંજુર
ગુરુવાર, માર્ચ 21 2019, 13:47 Hrs(IST)
નવગુજરાત સમય | Publish Date: Mar 2 2019 2:31PM
- મોડાસા નગરપાલિકાનું ૨૦૧૯-૨૦ના વર્ષનું અંદાજપત્ર શુક્રવારના રોજ જાહેર કરવામાં આવ્યું હતું. જેમાં નગરપાલિકાના પ્રમુખ, ચીફ ઓફિસર અને તમામ સદસ્યો સહિત વિરોધપક્ષના નેતાઓએ સાથે મળીને સર્વાનુમતે ૮૨ કરોડનું અંદાજપત્ર જાહેર કર્યું હતું. અંદાજપત્રમાં ૮૨ કરોડની આવક દર્શાવવામાં આવી છે. જ્યારે જુદા જુદા વિકાસ કામો સહિતનો ખર્ચ ૬૪.૪૮ કરોડ દર્શાવવામાં આવ્યો છે. જો કે વિરોધપક્ષે કરેલ જુદા જુદા કામો માટેની ૨ કરોડની દરખાસ્ત પણ મંજૂર થતાં ૧૭.૫૨ કરોડના પુરાંતવાળુ બજેટ દરેક સદસ્યોએ સ્વીકારી સર્વાનુમતે મંજૂર કર્યું હતું.
પાલિકા દ્વારા ૮૨ કરોડનું બજેટ જુદા જુદા વિકાસના કામો તેમજ ખર્ચ સહિતનું વિકાસલક્ષી બજેટ મંજૂર કર્યું હતું. નગપાલિકાએ જુદી જુદી જગ્યાઓની આવક જેવી કે સરકારની જુદી જુદી યોજનાઓ હેઠળ ગ્રાન્ટ, મનોરંજનકરની ગ્રાન્ટ, શહેરી વિકાસની ગ્રાન્ટ, જિલ્લા આયોજનની ગ્રાન્ટ અને શહેરને સ્વચ્છ અને સુંદર બનાવવા માટેની ગ્રાન્ટ તેમજ વેરા વસૂલાત સહિતની ૮૨૦૦૩૯૧૨૦ની આવક દર્શાવવામાં આવી હતી. જ્યારે જુદા જુદા વિકાસના કામો, આરોગ્ય રક્ષણ, જાહેર કામો, બાંધકામ, દેવા વિભાગ તેમજ પગારો સહિતના જુદા જુદા રૂા.૬૪૪૮૨૫૫૦૦નો અંદાજીત ખર્ચ રજૂ કરાયો હતો. જો કે વિપક્ષે આ અંદાજપત્ર રજૂ કરાતા દરમિયાન પોતાના તરફથી જુદા જુદા કામો માટે ૨ કરોડની દરખાસ્ત મુકી હતી. જેને સ્વીકાર્યા બાદ સર્વાનુમતે નગરપાલિકાનું અંદાજપત્ર મંજૂર થયું હતું. અંદાજપત્ર કારોબારી ચેરમેન રૂપેશભાઈ ઝાલાએ રજૂ કર્યું હતું.
વિકાસશીલ અંદાજપત્ર
નગરપાલિકાના પ્રમુખ સુભાષભાઈ શાહે જણાવ્યું હતું કે અંદાજપત્ર વિકાસશીલ બજેટ છે. જેમાં શહેરની આગવી ઓળખ ઉભી થાય તથા શહેરના બધાજ વોર્ડ, બધાજ વિસ્તાર આધુનિક તેમજ સ્વચ્છ રહે તે ધ્યાને રાખવામાં આવ્યું છે. જ્યારે સરકાર દ્વારા મળનાર ગ્રાન્ટમાંથી રીવરપાર્ક, લીમડા તળાવ ડેવલોપમેન્ટ, NULM હેઠળ સેલ્ટર હાઉસ સહિતના કામો થશે.